
BULETIN INFORMATIV 
ISU Vrancea a organizat convocarea anuală de pregătire cu factorii implicați în proiectarea și execuția construcțiilor 

În conformitate cu prevederile art. 32 din Legea nr. 481/2004 privind protecția civilă, republicată, cu modificările și completările ulterioare, precum și în baza Planului de pregătire în domeniul situațiilor de urgență pe anul 2026, aprobat prin Ordinul Prefectului nr. 21/28.01.2026, în data de 12.06.2026 a avut loc convocarea anuală de pregătire cu factorii implicați în proiectarea și execuția construcțiilor.
Activitatea s-a adresat, în principal, verificatorilor de proiecte, experților tehnici, arhitecților, inginerilor, proiectanților de sisteme de securitate la incendiu, precum și altor specialiști implicați în domeniul construcțiilor și al securității la incendiu.
În cadrul întâlnirii au fost prezentate și analizate aspecte relevante privind:

✅ Legea nr. 307/2006 privind apărarea împotriva incendiilor, cu modificările și completările ulterioare;
✅ Normativul P118-1/2025 privind securitatea la incendiu a construcțiilor;
✅ spețele și clarificările emise de Comisia comună IGSU–MDLPA, necesare pentru aplicarea unitară a reglementărilor tehnice în domeniu.

Scopul convocării a fost acela de a asigura o mai bună cunoaștere și aplicare a cadrului legislativ și normativ actual, precum și de a sprijini dialogul tehnic între specialiștii implicați în procesul de proiectare, verificare, expertizare și execuție a construcțiilor.
Astfel de activități contribuie la creșterea nivelului de siguranță al construcțiilor, la prevenirea situațiilor de urgență și la aplicarea unitară a cerinței fundamentale privind securitatea la incendiu. 

